b'\n_START_ARTICLE_\nOzun, Covasna\n_START_SECTION_\nA\xc8\x99ezare\n_START_PARAGRAPH_\nLocalitatea Ozun este situat\xc4\x83 \xc3\xaen partea sudic\xc4\x83 a jude\xc8\x9bului, pe malul drept al r\xc3\xa2ului Negru, la o altitudine de 515 m. \xc8\x99i la o distan\xc8\x9b\xc4\x83 de 9\xc2\xa0km. de municipiul Sf\xc3\xa2ntu Gheorghe. Satul este str\xc4\x83b\xc4\x83tut de DN11, Bra\xc8\x99ov-Bac\xc4\x83u, tronson suprapus de E574.\n_START_SECTION_\nScurt istoric\n_START_PARAGRAPH_\nPrima atestare documentar\xc4\x83 dateaz\xc4\x83 din anul 1332, dar s\xc4\x83p\xc4\x83turile arheologice f\xc4\x83cute \xc3\xaen aceast\xc4\x83 zon\xc4\x83 demonstreaz\xc4\x83 existen\xc8\x9ba uman\xc4\x83 \xc3\xaenc\xc4\x83 din  neolitic, aici descoperindu-se ceramic\xc4\x83 pictat\xc4\x83 de Cucuteni-Ariu\xc8\x99d, ceramic\xc4\x83 pictat\xc4\x83 cu dungi apar\xc8\x9bin\xc3\xa2nd culturii Co\xc8\x9bofeni dar \xc8\x99i o urn\xc4\x83 ceramic\xc4\x83 Hallstattian\xc4\x83._NEWLINE_Cu ocazia cercet\xc4\x83rilor aheologice f\xc4\x83cute \xc3\xaen anul 1976 pe malul drept al r\xc4\x83ului Negru \xc3\xaen locul numit "La B\xc4\x83l\xc8\x9bi", s-au g\xc4\x83sit mai multe fragmente ceramice de borcane lucrate cu m\xc3\xa2na decorate cu br\xc3\xa2uri \xc3\xaen relief \xc8\x99i butoni cilindrici \xc8\x99i vase pentru provizii apar\xc8\x9bin\xc3\xa2nd ultimelor dou\xc4\x83 secole a Daciei preromane. Pe malul st\xc3\xa2ng al r\xc3\xa2ului Negru, pe o teras\xc4\x83 denumit\xc4\x83 de localnici "Spatele Tulghe\xc8\x99ului" (T\xc5\x91lgyh\xc3\xa1t) s-au descoperit morminte de incinera\xc8\x9bie ce con\xc8\x9bineau ceramic\xc4\x83 atribuit\xc4\x83 culturii Noua._NEWLINE_Pe parcursul timpului localitatea a avut mai multe denumiri istorice, astfel: 1332-Saurdos de Wzon, 1335-Uzon, 1567-Wzon, 1642-\xc3\x9azon, 1760-Ozon, 1854-Uzon._NEWLINE_\xc3\x8encep\xc3\xa2nd cu anul 1876, satul Ozun a apar\xc8\x9binut de Comitatul Trei Scaune din Regatul Ungariei, apartenen\xc8\x9b\xc4\x83 ce se va \xc3\xaencheia \xc3\xaen anul 1920, odat\xc4\x83 cu semnarea Tratatului de la Trianon, tratat ce avea s\xc4\x83 stabileasc\xc4\x83 grani\xc8\x9bele Ungariei cu vecinii s\xc4\x83i. \xc3\x8en periaoada interbelic\xc4\x83 localitatea face parte din teritoriul jude\xc8\x9bului Trei Scaune._NEWLINE_Odat\xc4\x83 cu reorganizarea teritorial\xc4\x83 a Rom\xc3\xa2niei din anul 1950, dup\xc4\x83 modelul sovietic, localitatea va apar\xc8\x9bine de raionul Sf\xc3\xa2ntu Gheorghe,  Regiunea Bra\xc8\x99ov, iar din anul 1968, dup\xc4\x83 desfin\xc8\x9barea Regiunii Autonome Maghiare, de actualul jude\xc8\x9b Covasna.'